IVP vra Ramaphosa moet ingryp by die lykshuisstaking in KZN | Maroela Media
IVP vra Ramaphosa moet ingryp by die lykshuisstaking in KZN
Die Inkatha Vryheidsparty (IVP) het Woensdag 'n beroep op pres. Cyril Ramaphosa gedoen om dringend in te gryp by die voortgesette staking by lykshuise in KwaZulu-Natal.
Personeel by staatslykshuise in die provinsie is al vir twee weke lank besig met 'n sloerstaking. Hulle eis 'n loonverhoging en betoog teen "ondraaglike" werkstoestande soos stukkende lugversorgers, toilette, ou uniforms en 'n gebrek aan skoonmaaktoerusting.
Maroela Media het vroeër berig Sibongiseni Dhlomo, provinsiale LUR van gesondheid, is gedwing om sake in sy eie hande te neem en het self twee outopsies uitgevoer toe forensiesepatologiedienste tot 'n stilstand gedwing is by die Fort Napier Medico-lykshuis in Pietermaritzburg.
Ncamisile Nkwanyana, IVP-woordvoerder oor gesondheid, blameer premier Willies Mchunu vir die staking. Volgens Nkwanyana is Mchunu se versuim om in te gryp, 'n duidelike teken dat hy nie besorg is oor die lot van die inwoners in die provinsie nie. "As die IVP sou ons verwag dat die premier sy stilswye verbreek en homself uitspreek teen die optrede van die provinsiale departement van gesondheid. Nou is dit hoogtyd dat die president ingryp," het hy bygevoeg.
"Dringende ingryping is nodig, want dit is onaanvaarbaar dat families só lank vir die liggame van hul oorlede geliefdes moet wag. Die president moet dit as deel van sy 'Thuma Mina'-veldtog doen wat dienslewering wil verhoog. Ons doen 'n beroep op die president om sy belofte na te kom."
Nkwanyana het gesê as die lykshuispersoneel nie doeltreffend hul werk verrig en lyke versorg nie, kan die publiek blootgestel word aan ernstige aansteeklike siektes.
Hoeveel kickbacks is julle bereid om die despoot te betaal?
Al gehoor van stakings in China?
Dalk is dit tyd vir oorname van SA?
Die LUR is bewus van die probleem aangesien hy self 2 outopsies gedoen het, kan hy nie dinge self uitsorteer nie, vervang die klomp stakers, daar is baie ander wat die werk kan en wil doen.